Werksessie vir skoolkoerante | Netwerk24
Werksessie vir skoolkoerante
Jong voornemende joernaliste by skoolkoerante in die Vrystaat en Noord-Kaap kry op Saterdag 6 Mei die geleentheid om hul vaardighede op 'n werksessie van Volksblad en Media24 se projek OnsKan24 te slyp.
Ervare joernaliste gaan die werksessie van 08:30 tot 14:30 by die Laerskool Willem Postma aanbied. Die aanbieding sal in Afrikaans wees, maar skole met Engelssprekende leerlinge kan hulle ook inskryf, mits die skool 'n tolk saambring.
Die kursus sal hoofsaaklik gemik wees op laerskoolleerlinge in gr. 6 en gr. 7 en hul onderwysers.
Leerlinge en onderwysers gaan opleiding ontvang wat hulle sal help om die gehalte van hul skoolkoerante te verbeter. Inligting sal ook verskaf word oor hoe om vir die OnsKan24-skoolkoerantkompetisie in te skryf. Dié kompetisie is aangepas om skole aan te moedig om ook digitale joernalistiek te pleeg en berigte op die webblad onskan24.co.za te plaas.
Die koste beloop R100 per kursusganger.
Elke skool moet sy kursusgangers se geld voor 29 April inbetaal.
Die bankbesonderhede en meer inligting oor wat as verwysingsnommer gebruik moet word, is by Elize Engelbrecht beskikbaar.